CELEX: 32015D0772
Language: lv
Date: 2015-05-11 00:00:00
Title: Padomes Lēmums (ES) 2015/772 (2015. gada 11. maijs), ar ko izveido Nodarbinātības komiteju un atceļ Lēmumu 2000/98/EK

14.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 121/12
            
         PADOMES LĒMUMS (ES) 2015/772
   (2015. gada 11. maijs),
   ar ko izveido Nodarbinātības komiteju un atceļ Lēmumu 2000/98/EK
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 150. pantu,
   ņemot vērā Eiropas Parlamenta atzinumu,
   tā kā:
   
               (1)
            
            
               Līguma 5. pantā ir noteikts, ka Savienībai ir jāpieņem pasākumi, lai nodrošinātu dalībvalstu nodarbinātības politiku koordināciju nolūkā paaugstināt to efektivitāti, izstrādājot koordinētu nodarbinātības stratēģiju.
            
         
               (2)
            
            
               Ar Līguma trešās daļas IX sadaļu izveido procedūras, saskaņā ar kurām dalībvalstīm un Savienībai būtu jāstrādā, izstrādājot koordinētu nodarbinātības stratēģiju un jo īpaši atbalstot kvalificētu, apmācītu, pielāgoties spējīgu darbaspēku un darba tirgus, kas spēj reaģēt uz pārmaiņām ekonomikā.
            
         
               (3)
            
            
               Pildot savus uzdevumus, tostarp sniedzot konsultācijas un veicinot Padomes un Komisijas darbu, Nodarbinātības komitejai (“Komiteja”) būtu jāpalīdz nodrošināt, lai Eiropas nodarbinātības stratēģiju, makroekonomikas politikas koordinēšanu un ekonomikas reformas procesu izstrādātu un īstenotu saskaņoti un savstarpēji papildinoši.
            
         
               (4)
            
            
               Komitejai būtu cieši jāsadarbojas ar sociālajiem partneriem, jo īpaši tiem, kas pārstāvēti Augstākā līmeņa trīspusējā sociālo lietu sanāksmē par izaugsmi un nodarbinātību, kas izveidota ar Padomes Lēmumu 2003/174/EK (1).
            
         
               (5)
            
            
               Eiropadome 2013. gada 27. un 28. jūnija secinājumos norādīja, ka būtu jānostiprina Ekonomikas un monetārās savienības sociālā dimensija. Vispirms svarīgi ir labāk uzraudzīt un ņemt vērā sociālās jomas un darba tirgus stāvokli Ekonomikas un monetārajā savienībā, šim nolūkam Eiropas pusgadā īpaši izmantojot attiecīgos sociālos un nodarbinātības rādītājus. Svarīgi ir arī nodrošināt nodarbinātības un sociālās politikas labāku koordināciju, vienlaikus pilnībā ievērojot valstu kompetences.
            
         
               (6)
            
            
               Eiropadome 2013. gada 24. un 25. oktobra secinājumos norādīja, ka ekonomikas, nodarbinātības un sociālā politika tiks vēl vairāk stiprināta atbilstīgi esošajām procedūrām, vienlaikus pilnībā ievērojot valstu kompetences. Eiropadome pauda uzskatu, ka tam vajadzīgs aktīvāks darbs, lai stiprinātu Padomes dažādo sastāvu sadarbību nolūkā nodrošināt minēto politikas jomu konsekvenci saskaņā ar kopīgajiem mērķiem.
            
         
               (7)
            
            
               Šim lēmumam būtu jāatspoguļo Eiropas pusgada attīstība un Komitejas loma šajā procesā. Jo īpaši Padomes Regulā (EK) Nr. 1466/97 (2) paredzēts, ka Eiropas pusgada procesā attiecīgā gadījumā ir jāapspriežas ar Ekonomikas un finanšu komiteju, Ekonomikas politikas komiteju, Nodarbinātības komiteju un Sociālās aizsardzības komiteju. Turklāt Eiropas Parlamenta un Padomes Regulā (ES) Nr. 1176/2011 (3) paredzēts, ka padziļinātajos pārskatos attiecīgā gadījumā ir jāņem vērā Padomes ieteikumi vai dalībvalstīm adresētie aicinājumi. Tajā arī paredzēts, ka visu dalībvalstu, uz kurām attiecina pārmērīgas nelīdzsvarotības novēršanas procedūru, korektīvo pasākumu plānos ir jāņem vērā politikas pasākumu ekonomiskā un sociālā ietekme, un minētajiem plāniem ir jābūt saskaņotiem ar ekonomikas politikas vispārējām pamatnostādnēm un nodarbinātības pamatnostādnēm.
            
         
               (8)
            
            
               Komitejai un Savienības struktūrām, kas iesaistītas ekonomikas un sociālās politikas koordinēšanā, jo īpaši Ekonomikas un finanšu komitejai, Ekonomikas politikas komitejai un Sociālās aizsardzības komitejai, būtu cieši jāsadarbojas. Vajadzības gadījumā un ja panākta iesaistīto komiteju savstarpēja vienošanās, Komiteja var sadarboties ar Sociālās aizsardzības komiteju, Ekonomikas un finanšu komiteju un Ekonomikas politikas komiteju, rīkojot kopīgas sanāksmes, jo īpaši saistībā ar komiteju attiecīgajiem uzdevumiem attiecībā uz Eiropas pusgadu.
            
         
               (9)
            
            
               Lai efektīvi pildītu savas Līgumā noteiktās pilnvaras un nodrošinātu nepieciešamo elastību, lai pielāgotu Komitejas pasākumu grafiku, jo īpaši saistībā ar Eiropas pusgada ciklu, būtu jāpārskata reglamentējošie noteikumi attiecībā uz Komitejas darbu nolūkā nodrošināt efektivitāti un nepārtrauktību.
            
         
               (10)
            
            
               Padomes Lēmums 2000/98/EK (4) būtu jāatceļ,
            
         IR PIEŅĒMUSI ŠĀDU LĒMUMU.
   1. pants
   Izveide
   Ar šo izveido Nodarbinātības komiteju (“Komiteja”), kurai ir padomdevējas statuss, lai veicinātu nodarbinātības un darba tirgus politikas koordināciju starp dalībvalstīm pilnīgā saskaņā ar Līgumu un ievērojot Savienības iestāžu un struktūru pilnvaras.
   2. pants
   Uzdevumi
   1.   Komitejai ir šādi uzdevumi:
   
               a)
            
            
               pārraudzīt nodarbinātības stāvokli un nodarbinātības politikas dalībvalstīs un Savienībā;
            
         
               b)
            
            
               neskarot Līguma 240. pantu, pēc Padomes vai Komisijas lūguma vai pēc savas ierosmes sniegt atzinumus un piedalīties Līguma 148. pantā minētā Padomes darba sagatavošanā.
            
         2.   Piemērojot 1. punktu, Komiteja jo īpaši cenšas:
   
               a)
            
            
               veicināt to, lai, izstrādājot un īstenojot Savienības politiku un darbības, tiktu ņemts vērā mērķis sasniegt augstu nodarbinātības līmeni;
            
         
               b)
            
            
               veicināt procedūras, ar ko pieņem ekonomikas politikas vispārējās pamatnostādnes, lai nodrošinātu atbilstību starp nodarbinātības pamatnostādnēm un minētajām pamatnostādnēm un lai veicinātu sinerģiju starp Eiropas nodarbinātības stratēģiju, makroekonomiskās politikas koordināciju un ekonomikas reformas procesu, citai citu savstarpēji papildinot;
            
         
               c)
            
            
               aktīvi piedalīties makroekonomikai veltītā dialogā Savienības līmenī;
            
         
               d)
            
            
               saskaņā ar savām pilnvarām sniegt ieguldījumu visos Eiropas pusgada aspektos un ziņot par tiem Padomei;
            
         
               e)
            
            
               veicināt informācijas un pieredzes apmaiņu starp dalībvalstīm un Komisiju.
            
         3.   Katru gadu Komiteja pieņem darba programmu, ņemot vērā Padomes un Komisijas politikas prioritātes. Darba programmu nosūta Padomei.
   4.   Vajadzības gadījumā par attiecīgiem jautājumiem darba kārtībā Komiteja var piesaistīt ārējus ekspertus.
   3. pants
   Dalība
   1.   Katra dalībvalsts un Komisija ieceļ divus Komitejas locekļus. Tās var iecelt arī divus aizstājējus.
   2.   Komitejas locekļus un aizstājējus izvēlas dalībvalstīs no to vecāko amatpersonu vai ekspertu vidus, kuriem ir izcilas zināšanas nodarbinātības un darba tirgus politikas jomā.
   3.   Veidojot Komitejas sastāvu, dalībvalstis un Komisija dara visu iespējamo, lai panāktu dzimumu līdzsvaru.
   4. pants
   Darbība
   1.   Komiteja ievēlē tās priekšsēdētāju no dalībvalstu iecelto locekļu vidus uz diviem gadiem. Priekšsēdētāju var ievēlēt atkārtoti vienu reizi uz vēl diviem gadiem. Lai nodrošinātu darba efektivitāti un nepārtrauktību, Komiteja pienācīgi pamatotos gadījumos var nolemt priekšsēdētāja amata termiņu pagarināt par astoņiem mēnešiem. Priekšsēdētājs amatā kopā var būt ne ilgāk par četriem gadiem un astoņiem mēnešiem.
   2.   Priekšsēdētājam palīdz četri priekšsēdētāja vietnieki, no kuriem divus ievēlē Komiteja no savu locekļu vidus uz divu gadu termiņu, ko var atjaunot vienu reizi. Trešais priekšsēdētāja vietnieks ir tās dalībvalsts pārstāvis, kura ir Padomes prezidentvalsts. Ceturtais priekšsēdētāja vietnieks ir tās dalībvalsts pārstāvis, kura būs nākamā prezidentvalsts.
   3.   Priekšsēdētājs deleģē savas balsstiesības savam aizstājējam.
   4.   Komitejas sapulces sasauc priekšsēdētājs vai nu pēc savas ierosmes, vai pēc Komitejas locekļu vairākuma lūguma.
   5.   Komiteja izstrādā savu reglamentu.
   6.   Izdevumus atmaksā saskaņā ar spēkā esošajiem administratīvajiem noteikumiem.
   7.   Komisija nodrošina atbilstīgu analītisku un organizatorisku atbalstu Komitejai. Komisija no sava personāla locekļu vidus ieceļ sekretāru. Sekretārs un personāls, kas viņam palīdz, rīkojas saskaņā ar Komitejas norādījumiem, palīdzot Komitejai tās uzdevumu izpildē. Sekretārs sadarbojas ar Padomes Ģenerālsekretariātu attiecībā uz sapulču rīkošanu.
   8.   Vajadzības gadījumā Komiteja strādā sadarbībā ar citām attiecīgajām struktūrām un komitejām, kas nodarbojas ar sociālās un ekonomikas politikas jautājumiem, piemēram, Sociālās aizsardzības komiteju, Ekonomikas un finanšu komiteju, Ekonomikas politikas komiteju, Izglītības komiteju un Eiropas valstu nodarbinātības dienestu tīkla valdi.
   5. pants
   Darba grupas
   1.   Komiteja konkrētu jautājumu izpēti var uzticēt savu locekļu aizstājējiem vai šim nolūkam var izveidot darba grupas. Šādas darba grupas priekšsēdētājs ir vai nu Komitejas priekšsēdētāja vietnieks, vai Komitejas loceklis vai locekļa aizstājējs, Komisijas ierēdnis vai Komitejas iecelts pašas darba grupas loceklis.
   2.   Komisija darba grupām nodrošina atbilstošu analītisku un organizatorisku atbalstu.
   3.   Darba grupas var lūgt ekspertu palīdzību.
   4.   Tāpat Komiteja var veidot kopīgas darba grupas ar citām komitejām vai struktūrām, kuru reglamentējošus noteikumus izstrādā kopīgi.
   6. pants
   Konsultēšanās ar sociālajiem partneriem
   Īstenojot savas pilnvaras, Komiteja apspriežas ar sociālajiem partneriem. Šajā sakarā tā dibina sakarus ar tiem sociālajiem partneriem, kuri ir pārstāvēti Augstākā līmeņa trīspusējā sociālo lietu sanāksmē par izaugsmi un nodarbinātību.
   7. pants
   Pārejas noteikumi
   To locekļu amata termiņš, kuri ievēlēti saskaņā ar Lēmuma 2000/98/EK 3. pantu, paliek spēkā līdz minētā termiņa beigām, kā noteikts saskaņā ar šā lēmuma 4. pantu. Par šāda termiņa sākuma datumu uzskata ievēlēšanas dienu saskaņā Lēmuma 2000/98/EK 3. pantu.
   8. pants
   Atcelšana
   No dienas, kad pēc šā lēmuma stāšanās spēkā notiek pirmā Komitejas sanāksme, tiek atcelts Lēmums 2000/98/EK. Minētā sanāksme notiek ne vēlāk kā četrus mēnešus pēc šā lēmuma pieņemšanas dienas.
   9. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 11. maijā
      
         
            Padomes vārdā –
         
         
            priekšsēdētājs
         
         J. DŪKLAVS
      
   
   
      (1)  Padomes Lēmums 2003/174/EK (2003. gada 6. marts), ar ko izveido augstākā līmeņa trīspusējo sociālo sanāksmi par izaugsmi un nodarbinātību (OV L 70, 14.3.2003., 31. lpp.).
   
      (2)  Padomes Regula (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (OV L 209, 2.8.1997., 1. lpp.).
   
      (3)  Eiropas Parlamenta un Padomes Regula (ES) Nr. 1176/2011 (2011. gada 16. novembris) par to, kā novērst un koriģēt makroekonomisko nelīdzsvarotību (OV L 306, 23.11.2011., 25. lpp.).
   
      (4)  Padomes Lēmums 2000/98/EK (2000. gada 24. janvāris), ar ko dibina Nodarbinātības komiteju (OV L 29, 4.2.2000., 21. lpp.).